PLAT นิวไฮในรอบปีรับ Q1 กำไรดีเกินคาด โบรกฯฟัน Q2 ไปต่อ เคาะเป้าสูงสุด 8 บ.
PLAT นิวไฮในรอบปีรับ Q1 กำไรดีเกินคาด โบรกฯฟัน Q2 ไปต่อ เคาะเป้าสูงสุด 8 บ.
16 พ.ค. 2559

ผู้สื่อข่าวรายงานราคาหุ้นบริษัท เดอะ แพลทินัม กรุ๊ป จำกัด (มหาชน) หรือ PLAT ซื้อขายรอบบ่าย ณ เวลา 15.46 น. อยู่ที่ 6.30 บาท บวก 0.50 บาท หรือ 8.62% สูงสุดที่ 6.40 บาท ต่ำสุดที่ 5.85 บาท มูลค่าซื้อขายหนาแน่นอย่างต่อเนื่องที่ 239.38 ล้านบาท โดยราคาสูงสุดวันนี้เป็นระดับเดียวกับที่ทำไว้เมื่อวันที่ 10 เม.ย.58 ขณะที่ดัชนีตลาดหุ้นไทยโดยรวมบวก 0.05%
โดยราคาหุ้นปรับตัวขึ้นหลังบริษัทรายงานงบไตรมาส 1/59 สิ้นสุดวันที่ 31 มี.ค.59 (รวมบริษัทย่อย) มีกำไรสุทธิ 178.90 ล้านบาท เพิ่มขึ้น 28% จากช่วงเดียวกันของปีก่อนที่มีกำไรสุทธิ 140.16 ล้านบาท โดยผลการดำเนินงานในไตรมาสดังกล่าวปรับตัวขึ้นเนื่องจากบริษัทมีรายได้จากการดำเนินงานเพิ่มขึ้น จากการปรับขึ้นราคาค่าเช่าและบริการสำหรับสัญญาเช่าที่หมดอายุระหว่างปี และมีการปรับโซนพื้นที่ขายอาหารและเครื่องดื่มบางส่วนของศูนย์อาหารโครงการ เดอะ แพลทินัม แฟชั่น มอลล์ เป็นพื้นที่เช่า
 
บล.ฟิลลิป (ประเทศไทย) ระบุว่า PLAT รายงานกำไรไตรมาสแรกออกมาดีกว่าคาด และเป็นสถิติสูงสุดใหม่ ผลจากการปรับขึ้นค่าเช่าในพื้นที่หนุนให้ทั้งปีกำไรจะเติบโตเล็กน้อยที่ 4.4% เทียบกับปีก่อน หรืออยู่ที่ 658 ล้านบาท อย่างไรก็ตาม ฝ่ายวิจัยมองว่าราคาหุ้นปัจจุบันไม่สะท้อนการลงทุนของโครงการ The Market และโครงการอื่นๆตามแผน เบื้องต้นคาดจะมีผลตอบแทนที่ดี ส่งผลให้กำไรจะเติบโตก้าวกระโดดในปี 61 แนะนำ “ซื้อ” ราคาพื้นฐานที่ 7.80 บาท
ด้าน บล.เมย์แบงก์ กิมเอ็ง (ประเทศไทย) ประเมินแนวโน้มผลประกอบการไตรมาส 2/59 ของ PLAT คาดว่ากำไรสุทธิเติบโตต่อเนื่องตามรายได้ค่าเช่าและรายได้โรงแรมที่เพิ่มขึ้น และจะเติบโตอย่างมีนัยสำคัญในปี 61-62 จากโครงการใหม่ คือ เดอะ มาร์เก็ต บาย แพลทินัม และ โรงแรม 2 แห่งที่สมุย คือ Holiday Inn Express และ Holiday Inn Resort ให้ราคาพื้นฐานที่ 8.00 บาท